### NN 101/2020 (11.9.2020.), Odluka o imenovanju Državnog povjereništva za odlikovanja i priznanja Republike Hrvatske

PREDSJEDNIK REPUBLIKE HRVATSKE

1899

Na temelju odredbe članka 98. stavka 1. podstavka 5. i članka 106. Ustava Republike Hrvatske (»Narodne novine«, broj 56/90, 135/97, 113/00, 28/01, 76/10 i 5/14 – Odluka Ustavnog suda Republike Hrvatske), te članka 26. Zakona o odlikovanjima i priznanjima Republike Hrvatske (»Narodne novine«, broj 20/95, 57/06, 141/06 i 118/19), donosim

ODLUKU

O IMENOVANJU DRŽAVNOG POVJERENIŠTVA ZA ODLIKOVANJA I PRIZNANJA REPUBLIKE HRVATSKE

I.

Ovom Odlukom imenuje se Državno povjereništvo za odlikovanja i priznanja Republike Hrvatske (u daljnjem tekstu: Državno povjereništvo).

Zadaća Državnog povjereništva je razmatranje poticaja i prijedloga za dodjelu odlikovanja i priznanja sukladno odredbi članka 28. Zakona o odlikovanjima i priznanjima Republike Hrvatske te podnošenje usklađenih prijedloga predsjedniku Republike Hrvatske.

II.

Državno povjereništvo čine Povjerenstvo za civilna odlikovanja i priznanja i Povjerenstvo za vojna odlikovanja i priznanja.

Ovom Odlukom imenuju se predsjednici povjerenstava te članovi povjerenstava u sastavu Državnog povjereništva iz reda dužnosnika Ureda predsjednika Republike Hrvatske.

Ostali članovi povjerenstava imenuju se na temelju prijedloga tijela državne i javne vlasti te drugih pravnih osoba iz točke III. i IV. ove Odluke.

III.

Za predsjednika Povjerenstva za civilna odlikovanja i priznanja imenuje se akademik Velimir Neidhardt, predsjednik Hrvatske akademije znanosti i umjetnosti.

Za zamjenika predsjednika Povjerenstva za civilna odlikovanja i priznanja imenuje se Bartol Šimunić, pročelnik Kabineta Predsjednika Republike.

Članom Povjerenstva za civilna odlikovanja i priznanja po položaju imenuje se Melita Mulić, savjetnica predsjednika Republike Hrvatske za ljudska prava i civilno društvo.

Ostali članovi Povjerenstva za civilna odlikovanja i priznanja su predstavnici:

– Rektorskog zbora Republike Hrvatske,

– Hrvatskog olimpijskog odbora,

– Hrvatskog paraolimpijskog odbora,

– Hrvatskog Crvenog križa i

– Hrvatskog novinarskog društva.

IV.

Za predsjednika Povjerenstva za vojna odlikovanja i priznanja imenuje se umirovljeni general-bojnik Josip Stojković.

Za zamjenika predsjednika Povjerenstva za vojna odlikovanja i priznanja imenuje se umirovljeni general-pukovnik Marijan Mareković, posebni savjetnik predsjednika Republike Hrvatske za veterane Domovinskog rata.

Članom Povjerenstva za vojna odlikovanja i priznanja po položaju imenuje se dr. sc. Dragan Lozančić, savjetnik predsjednika Republike Hrvatske za obranu i nacionalnu sigurnost.

Ostali članovi Povjerenstva za vojna odlikovanja i priznanja su predstavnici:

– Glavnog stožera Oružanih snaga Republike Hrvatske,

– Ministarstva obrane,

– Ministarstva unutarnjih poslova i

– Ministarstva branitelja.

V.

Stručne i administrativne poslove za pripremu sjednica povjerenstava u sastavu Državnog povjereništva obavljaju tajnici povjerenstava koje imenuju sama povjerenstva na prijedlog Ureda predsjednika Republike Hrvatske.

Stručnu pomoć Državnom povjereništvu u obavljanju zadaća iz točke I. ove Odluke pruža Služba za odnose s građanima u Kabinetu Predsjednika Republike Ureda predsjednika Republike Hrvatske.

Državno povjereništvo donosi poslovnik o svom radu.

VI.

Članove povjerenstava kao predstavnike tijela državne i javne vlasti te drugih pravnih osoba iz točke III. i IV. ove Odluke predlažu čelnici tih tijela.

VII.

Ova Odluka stupa na snagu prvoga dana od dana objave u »Narodnim novinama«.

Klasa: 060-01/20-02/04

Urbroj: 71-06-01/1-20-1

Zagreb, 7. rujna 2020.

Predsjednik
 Republike Hrvatske
 Zoran Milanović, v. r.